Rand Water stel beurtwater in | Maroela Media
Rand Water, wat drinkwater aan hoofsaaklik Gauteng verskaf, het Donderdag aangekondig dat hy vlak 1-beurtwater instel.
Justice Mohale, woordvoerder van Rand Water, sê dit is 'n poging om waterverbruik te beperk. "Rand Water het oor die jare heen aan sy kliënte benadruk hoe belangrik dit is om verbruik te verminder. Die warm somermaande bied egter 'n volgehoue uitdaging waar die verbruik van water toeneem. Suid-Afrika is een van die droogste lande in die wêreld en tog bly die land een van die hoogste verbruikers van drinkbare (skoon) water, ondanks beperkte beskikbaarheid van dié kosbare hulpbron."
Mohale sê Rand Water doen 'n beroep op kliënte om hul verbruikspatrone te verander om die verbruik van water te verminder. "Dit is belangrik om te begryp dat hoë verbruik in 'n waterskaarsland onvolhoubaar is."
Munisipaliteite word versoek om onmiddellik aandag te gee aan enige lekkasies.
Solly Msimanga, leier van die opposisie in die Gautengse wetgewer, het intussen gewaarsku Gauteng stuur af op 'n volskaalse waterkrisis ná Rand Water se verklaring dat die aanvraag groter is as die aanbod.
"Alhoewel Rand Water, die entiteit wat water aan al drie van Gauteng se metro-munisipaliteite verskaf die weer blameer vir gebrekkige natuurlike waterverskaffing, versuim hy om te erken dat die primêre rede vir watertekorte toegeskryf kan word aan 'n gebrek aan bestuur van die infrastruktuur en om lekkasies en onnodige watervermorsing te voorkom," het Msimanga in 'n verklaring gesê.
Watertekorte word reg oor Gauteng beleef, veral in die metro-munisipaliteite. Die DA-geleide Tshwane is egter die enigste metro wat bewusmaking skep oor die dreigende krisis. "Johannesburg en Ekurhuleni sit op hul hande en maak asof niks fout is nie. Dit is slegs weens druk van die DA-geleide Tshwane dat Rand Water nou publiek erken het dat daar 'n probleem is wat ingryping verg. Die dringendheid van die situasie word egter steeds verbloem."
Daar is verskeie dele in Tshwane en Johannesburg wat wateronderbrekings beleef wat staat maak op verskaffing van Rand Water. Vir Tshwane sluit dit gebiede in soos Soshanguve, Atteridgeville, Laudium, Mnandi en dele van Centurion. In Johannesburg sluit dit dele in soos Klipfontein View, wat vir meer as drie weke lank nie water gehad het nie, die Kikuyu Lifestyle Estate wat water van die Grand Central-reservoir ontvang, Mulbarton in wyk 23, Robertsham, South Hills, Linmeyer, dele van Midrand, Ivory Park en Buccleuch.
"Rand Water en die ANC-geleide Johannesburg en Ekurhuleni beskou nie die provinsie se waterverskaffingskrisis in 'n ernstige lig nie. Dit is noodsaaklik dat premier David Makhura en die LUR vir samewerkende regering en tradisionele sake, Lebogang Maile, dringend met die minister van water en sanitasie (Senzo Mchunu) in gesprek tree om seker te maak dat daar onmiddellik ingegryp word by Rand Water sodat Gauteng nie in 'n droogtestatus verval soos die Oos-Kaap of Noord-Kaap tans beleef nie."
Msimanga sê lopende water is 'n basiese mensereg soos vervat in ons land se Grondwet. "Dit is noodsaaklik dat inwoners van Gauteng op hoogte gehou word en gewaarsku word sodat hulle voorbereidings kan tref en hul families nie sal ly in 'n somer, wat reeds warm is nie."
Indien Rand Water en die ANC-regering nie met inwoners van Gauteng kommunikeer nie, sal die DA steeds inligting aan inwoners vrystel soos wat dit beskikbaar word.
"Ons het eenvoudig nie die luukse van tyd om rond te sit en te wag totdat dit te laat is nie."
Mohale het die volgende wenke gedeel:
Moenie jou tuin tydens die spits-verbruikerstyd natlei nie (van 20 – 30 September 2021)
Moenie jou swembad tydens die spits-verbruikerstyd volmaak nie (van 20 – 30 September 2021)
Moenie jou motor met 'n tuinslang was nie; gebruik eerder 'n emmer
Meld dadelik lekkasies aan by jou munisipaliteit
Herstel lekkende krane en toilette in jou huis
Draai die kraan toe wanneer jy tande borsel
Draai die kraan toe wanneer jy skeer
Stort eerder in plaas daarvan om te bad
Moenie jou swembad volmaak tydens spitsure nie (tussen 06:00 en 07:00).
Gauteng In die nuus Rand Water
Dit nie die verbruiker. Met al die lekke wat nie reggemaak word nou al vir maande moetvons as betalende verbruiker weer aan die kortste end trek
Maar daar word niks gedoen om die skaars item te bewaar nie. Riool gemors en fabriekstorting vind op 'n daaglikse grondslag in riviere plaas. Die riviere sterf. Vleilande word verwaarloos en die media se dawerende stilte oor die onbeholpenheid is opmerklik.
Toe Israel (wat een van die droogste lande in die wereld is) so 'n paar jaar gelede bereid was om raad te gee oor hoe die regering te werk kan gaan om water te bespaar en beurtwater te vermy, het die ANC vir hulle 'n toffie gewys. Waar is is al julle bondgenote met al hulle slim planne nou?
Die spaarsamigheid moet dringend eerder midde-in die ANC se departement van waterwese van stapel gestuur word wat 'n magtiger aksie sal moet wees as moenie jou kar was nie en oppas vir te veel tee drink. Hoeveel damme is in 30 jaar gebou en watersuiweringswerke is op standaard? Kyk hoe besoedel is die riviere en hoeveel lekkasies in woongebiede. Waar is die die bloudruk vir watervoorsiening vir die groeiende bevolking. Die Eskom-styl vat orals pos. No more water in the tank, no more money in the ANC's bank… Die volk mor en brand. Mooi sms'e is nie voldoende nie. Ook… Lees meer »
Dis reg, dit is almal se reg om skoon drinkwater te gê MAAR dit is ook jou verantwoordelikheid om daardie reg, reg te bestuur. Omdat jy die reg het om water te hê is dit nie jou reg om dit te mors nie. Maar dit is gewoonlik die lot wat dit verniet kry wat die meeste mors. Verder, as hulle nie die riviere en strome so besoedel nie, sou daar ook genoeg water gewees het!